รางวัลออสการ์ สาขาภาพยนตร์นานาชาติยอดเยี่ยม

| รางวัลออสการ์ สาขาภาพยนตร์นานาชาติยอดเยี่ยม |
| --- | --- |
รางวัลสำหรับ: ภาพยนตร์เรื่องยาวที่ผลิตนอกสหรัฐอเมริกาโดยมีบทสนทนาที่ไม่ใช่ภาษาอังกฤษเป็นหลัก
ประเทศ: สหรัฐอเมริกา
จัดโดย: สถาบันศิลปะและวิทยาการภาพยนตร์ (AMPAS)
เดิมเรียกว่า: รางวัลออสการ์ สาขาภาพยนตร์ภาษาต่างประเทศยอดเยี่ยม (จนถึงปี 2020)
รางวัลแรก: 1947 (มอบแก่ภาพยนตร์เรื่อง Shoeshine)
ผู้ชนะปีล่าสุด: วิมานนาซี (2023)
เว็บไซต์: oscars.org
ประเทศที่ชนะรางวัล และได้รับการเสนอชื่อเข้าชิงรางวัลออสการ์ สาขาภาพยนตร์นานาชาติยอดเยี่ยม (ข้อมูลเมื่อ 2024)
  ชนะรางวัลออสการ์ สาขาภาพยนตร์นานาชาติยอดเยี่ยม
  ได้รับการเสนอชื่อเข้าชิงรางวัลออสการ์ สาขาภาพยนตร์นานาชาติยอดเยี่ยม
  สหรัฐอเมริกา (ไม่เข้าร่วมพิจารณารางวัลในสาขานี้)
รางวัลออสการ์ สาขาภาพยนตร์นานาชาติยอดเยี่ยม (รู้จักกันในชื่อ ภาพยนตร์ภาษาต่างประเทศยอดเยี่ยม ก่อนปี 2020) เป็นหนึ่งในรางวัลออสการ์ ที่มอบให้ทุกปีโดย สถาบันศิลปะและวิทยาการภาพยนตร์ (AMPAS) ในสหรัฐอเมริกา มอบให้กับภาพยนตร์เรื่องยาวมากกว่า 40 นาที ที่ผลิตนอกสหรัฐอเมริกาโดยมีบทสนทนาที่ไม่ใช่ภาษาอังกฤษเป็นหลัก (มากกว่า 50%) และต้องจัดแสดงต่อสาธารณชนครั้งแรกเป็นเวลาอย่างน้อย 7 วันติดต่อกันในโรงภาพยนตร์เชิงพาณิชย์
ในการจัดพิธีมอบรางวัลออสการ์ครั้งแรกเมื่อวันที่ 16 พฤษภาคม พ.ศ. 2472 เพื่อเป็นเกียรติแก่ภาพยนตร์ที่ออกฉายในปี พ.ศ. 2470 ถึง พ.ศ. 2471 ไม่มีการแยกหมวดหมู่สำหรับภาพยนตร์ภาษาต่างประเทศเนื่องจากภาพยนตร์ส่วนใหญ่ที่ออกฉายในปี พ.ศ. 2470 และ พ.ศ. 2471 เป็นภาพยนตร์เงียบ และระหว่าง ปี พ.ศ. 2490 ถึงปี พ.ศ. 2498 อคาเดมี ได้มอบรางวัลเกียรติยศ ให้กับภาพยนตร์ภาษาต่างประเทศที่ดีที่สุดที่ออกฉายในสหรัฐอเมริกา อย่างไรก็ตาม รางวัลเหล่านี้ไม่ได้มอบให้เป็นประจำ (ไม่มีการมอบรางวัลใน ปี พ.ศ. 2496) เนื่องจากเป็นการประกาศผลรางวัลแบบไม่มีชื่อผู้ถูกเสนอชื่อเข้าชิง มอบให้แก่ภาพยนตร์เพียงเรื่องเดียวที่ได้รางวัลไป แต่ในงานประกาศผลรางวัลออสการ์ ครั้งที่ 29 ในปี พ.ศ. 2499 อคาเดมีได้เพิ่มหมวดรางวัลซึ่งเป็นที่รู้จักในชื่อ รางวัลภาพยนตร์ภาษาต่างประเทศยอดเยี่ยม สำหรับภาพยนตร์ที่ไม่พูดภาษาอังกฤษ และมอบรางวัลนี้เป็นประจำทุกปีนับตั้งแต่นั้นมา
รางวัลออสการ์สาขาภาพยนตร์นานาชาติยอดเยี่ยม ไม่เหมือนกับรางวัลออสการ์อื่น ๆ เนื่องจากรางวัลนี้ไม่ได้มอบให้กับบุคคลใดบุคคลหนึ่ง (แม้ว่าผู้กำกับจะได้รับเกียรติขึ้นกล่าวบนเวทีก็ตาม) แต่ถือเป็นรางวัลสำหรับประเทศที่ส่งประกวด ในช่วงหลายปีที่ผ่านมา รางวัลนี้ได้มอบให้กับภาพยนตร์สัญชาติยุโรปเป็นส่วนใหญ่ จากสถิติ 77 ครั้งที่ผ่านมาของรางวัลนี้ที่มอบให้ตั้งแต่ปี 1947: ภาพยนตร์จากทวีปยุโรป คว้าไปได้ทั้งสิ้น 60 ครั้ง, ภาพยนตร์จากทวีปเอเชีย คว้าไปได้ 9 ครั้ง, ภาพยนตร์จากภูมิภาคลาตินอเมริกา คว้าไปได้ 5 ครั้ง และภาพยนตร์จากทวีปแอฟริกา คว้าไปได้ 3 ครั้ง นอกจากนี้ เฟเดรีโก เฟลลีนี ผู้อำนวยการสร้างภาพยนตร์ชาวอิตาลี ยังครองสถิติเป็นผู้กำกับภาพยนตร์ที่คว้ารางวัลนี้ไปได้ถึง 4 ครั้งตลอดช่วงชีวิตของเขา ซึ่งเป็นสถิติที่ยังไม่มีใครเทียบได้ (ถ้าหากมีการพิจารณารางวัลเกียรติยศด้วย สถิติของเฟลลินีจะเท่ากับ วิตตอรีโอ เด ซีกา ผู้กำกับภาพยนตร์ร่วมสัญชาติเดียวกัน)
ประเทศที่ชนะรางวัลในสาขานี้มากที่สุดคือ อิตาลี รวมทั้งสิ้น 14 ครั้ง (หากนับรวมรางวัลเกียรติยศอีก 3 ครั้ง) จากการถูกเสนอชื่อเข้าชิงรางวัลทั้งสิ้น 33 ครั้ง ในขณะที่ฝรั่งเศส เป็นประเทศที่ได้รับการเสนอชื่อเข้าชิงรางวัลนี้มากที่สุดถึง 41 ครั้ง และชนะรางวัลไปทั้งสิ้น 12 ครั้ง (หากนับรวมรางวัลเกียรติยศอีก 3 ครั้ง) เช่นเดียวกับอิสราเอล ที่กลายเป็นประเทศที่เป็นเจ้าของสถิติได้รับการเสนอชื่อเข้าชิงมากที่สุดถึง 10 ครั้ง แต่กลับไม่เคยชนะรางวัลนี้เลย และโปรตุเกส เป็นเจ้าของสถิติประเทศที่เสนอชื่อภาพยนตร์เข้าคัดเลือกเพื่อพิจารณารางวัลในสาขานี้มากที่สุดถึง 40 ครั้ง แต่กลับไม่ได้รับการถูกเสนอชื่อเข้าชิงเลย อีกทั้งภาพยนตร์จากสหภาพโซเวียต เรื่อง War and Peace เป็นภาพยนตร์ที่มีความยาวมากที่สุดที่ชนะรางวัลสาขานี้ ด้วยความยาวมากกว่า 7 ชั่วโมง และในงานประกาศผลรางวัลออสการ์ ครั้งที่ 92 ภาพยนตร์จากเกาหลีใต้ เรื่อง ชนชั้นปรสิต กลายเป็นผู้ชนะรางวัลภาพยนตร์นานาชาติยอดเยี่ยมเรื่องแรก และเป็นภาพยนตร์ที่ไม่มีบทสนทนาภาษาอังกฤษตลอดทั้งเรื่อง เรื่องแรกที่สามารถคว้ารางวัลออสการ์ สาขาภาพยนตร์ยอดเยี่ยม ได้สำเร็จ